DA Den Europæiske Unions Tidende L 21/20

KOMMISSIONENS AFGØRELSE

af 20. januar 2006

om oprettelse af en højtstående ekspertgruppe vedrørende etniske mindretals integration i samfundet og på arbejdsmarkedet

(2006/33/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Artikel 13 i traktaten om oprettelse af Det Europæiske Fællesskab giver Rådet beføjelse til at træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering.

(2) I overensstemmelse med Kommissionens meddelelse »Ikke-forskelsbehandling og lige muligheder for alle« (1), som blev vedtaget den 1. juni 2005, og hvori det slås fast, at det udvidede EU bør udvikle en sammenhængende og effektiv tilgang til at integrere etniske mindretal i samfundet og på arbejdsmarkedet, vil Kommissionen gøre brug af en rådgivende ekspertgruppes ekspertise.

(3) Gruppen skal bidrage til at fastlægge en sammenhængende og effektiv tilgang til at integrere ugunstigt stillede etniske mindretal i samfundet og på arbejdsmarkedet.

(4) Gruppen sammensættes af eksperter fra civilsamfundet, forskningsverdenen, erhvervslivet, nationale og lokale myndigheder samt fra etniske mindretal og andre berørte aktører. Medlemmerne skal være ligeligt fordelt ud fra følgende kriterier: oprindelsesland, køn, etnisk baggrund, aktivitets- og ekspertiseområde —

TRUFFET FØLGENDE AFGØRELSE:

Artikel 1

Der nedsættes i Kommissionens regi en »højtstående rådgivende ekspertgruppe vedrørende etniske mindretals integration i samfundet og på arbejdsmarkedet«, i det følgende benævnt »gruppen«.

Artikel 2

Formål

Gruppen har til opgave:

— at undersøge, hvordan EU kan opnå en bedre integration af etniske mindretal i samfundet og på arbejdsmarkedet

— at fremlægge en rapport indeholdende en række anbefalinger om politiske tiltag på dette område inden afslutningen af det europæiske år for lige muligheder for alle i 2007.

Gruppen tager udgangspunkt i god praksis på dette område og behandler især følgende aspekter:

— de etniske mindretals sociale og økonomiske situation i EU i dag

— de forskellige mindretalsgruppers situation og behov, herunder nytilkomne indvandrere, etablerede etniske mindretal, nationale mindretal, romabefolkningen og statsløse

— virkningen af flere forskellige former for forskelsbehandling og af faktorer såsom alder, køn, handicap og religion og virkningen af geografisk afsondrethed og uddannelsesniveau

— EU-politikkernes og -programmernes bidrag til de etniske mindretals integration i samfundet og på arbejdsmarkedet

— virkningen af den kommende udvikling, herunder de mulige nye tiltrædelsesbølger i EU (Rumænien, Bulgarien, Tyrkiet, de vestlige Balkan-lande).

Gruppens formand kan gøre Kommissionen opmærksom på, at det er hensigtsmæssigt at konsultere gruppen om et bestemt spørgsmål.

Artikel 3

Sammensætning — udnævnelse

1. Gruppens medlemmer udnævnes blandt fremtrædende eksperter med kompetence på de områder, der er omhandlet i artikel 2.

2. Gruppen består af højst 10 medlemmer.

3. Følgende bestemmelser er gældende:

— Medlemmerne udnævnes personligt og skal rådgive Kommissionen uafhængigt af instruktioner udefra.

— Medlemmerne varetager deres hverv, indtil de afløses eller deres mandat udløber.

— Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i første og andet led i denne artikel eller i EF-traktatens artikel 287, kan erstattes i den resterende del af deres mandat.

— Medlemmerne skal hvert år afgive en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

— Medlemmernes navne offentliggøres på webstedet for Generaldirektoratet for Beskæftigelse, Sociale Anliggender, Arbejdsmarkedsforhold og Ligestilling og i C-udgaven af Den Europæiske Unions Tidende. Indsamling, forvaltning og offentliggørelse af medlemmernes navne finder sted i overensstemmelse med Europa-Parlamentets og Rådets forordning (EF) nr. 45/2001 (2) om beskyttelse af fysiske personer i forbindelse med behandling af personoplysninger.

Artikel 4

Gruppens virke

1. Kommissionen udnævner gruppens formand.

2. Kommissionens repræsentant kan indbyde eksperter eller observatører med særlig kompetence vedrørende et emne, der er opført på dagsordenen, til at deltage i gruppens arbejde, hvis dette anses for nyttigt og/eller nødvendigt.

3. Oplysninger, som der fås kendskab til under deltagelsen i gruppens arbejde, må ikke videregives, hvis Kommissionen udtrykkeligt gør opmærksom på, at oplysningerne vedrører fortrolige emner.

4. Gruppen mødes almindeligvis et af de steder, hvor Kommissionen og dens tjenestegrene har hjemsted, i overensstemmelse med de nærmere bestemmelser og den tidsplan, der fastsættes af Kommissionen. Sekretariatsarbejdet varetages af Kommissionens tjenestegrene. Andre berørte tjenestemænd i Kommissionen kan deltage i møderne.

5. Gruppen fastsætter selv sin forretningsorden på grundlag af Kommissionens standardforretningsorden (3).

6. Kommissionens tjenestegrene kan på internettet offentliggøre alle gruppens resuméer, konklusioner, delkonklusioner eller arbejdsdokumenter på originalsproget.

Artikel 5

Mødeudgifter

Medlemmernes, observatørernes og eksperternes rejse- og evt. opholdsudgifter i forbindelse med deltagelse i gruppens aktiviteter refunderes af Kommissionen i overensstemmelse med de i Kommissionen gældende bestemmelser. Der ydes ikke vederlag for det arbejde, der udføres.

Mødeudgifter refunderes inden for rammerne af de disponible midler, der hvert år tildeles de pågældende tjenestegrene som led i den årlige procedure for tildeling af ressourcer.

Artikel 6

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende. Den anvendes indtil den 31. december 2007. Kommissionen træffer beslutning om en eventuel forlængelse inden denne dato.

Udfærdiget i Bruxelles, den 20. januar 2006. På Kommissionens vegne Vladimír ŠPIDLA Medlem af Kommissionen

(1) KOM(2005) 224 endelig.

(2) EFT L 8 af 12.1.2001, s. 1.

(3) EFT C 38 af 6.2.2001, s. 3.